ཞེས་ཀྱང་སྨྲས་པ་དང་།སྐུ་ཚེ་སྔ་ཕྱི་གང་ཡིན་རུང་ཚེ་རབས་ལས་ཀྱི་འབྲེལ་བའི་དབང་གིས་གཅིག་གཅིག་མཐོང་མ་ཐག་ཏུ་ཐུགས་སྤྲོ་སེམས་འོ་མཚོའི་རྦ་རླབས་འཕྱུར་ཞིང་འཛུམ་རབ་དཀར་མེ་ཏོག་པདྨ་བཞད་པའི་ཨ་འཛོམས་རྒྱལ་སྲས་འགྱུར་མེད་རྡོ་རྗེ་མཆོག་གིས་ཀྱང་སྐལ་ལྡན་བུ་སློབ་གཅིག་ཏུ་དགོངས་ཏེ་རྗེས་སུ་བཟུང་པར་མཛད་ནས།མཉེས་བ་གསུམ་གྱི་སྒོ་ནས་ཐུགས་དགྱེས་ཤིང་།ལོ་གསུམ་བར་ལ་བླ་མ་རིན་པོ་ཆེ་དང་ལུས་དང་གྲིབ་མ་མཉམ་འགྲོགས་ཀྱིས་ཚུལ་བཞིན་བསྟེན་ཏེ།བླ་མ་ཐུན་མོང་གི་རྫོགས་རིམ་གྱིས་རྩ་རླུང་གཏུམ་པོ་སོགས་ཐུན་མོང་མ་ཡིན་པའི་རྫོགས་ཆེན་མན་ངག་གཅིག་རྒྱུད་གཙོས་སྔ་འགྱུར་བའི་བཀའ་གཏེར་སྤྱི་དང་།ལྷག་པར་དུ་མདོ་རྒྱུད་སེམས་གསུམ་དགོངས་དོན་མ་ལུས་ཡོངས་སུ་བསྩལ་ཏོ།རང་གི་ནོར་འཆུགས་གོལ་དང་བྲལ་བའི་ཉམས་དང་སྦྱོར་བའི་དང་ལེན་བྱས་ཏེ།རྒྱུད་ཚད་དང་མཐུན་པར་ཉམས་རྟོགས་ཅི་རིགས་འཁྲུངས།